Беларускі відэацэнтр

**«Белару́скі відэацэ́нтр»**, таксама **«Белвідэацэ́нтр»** — найбуйнейшы вытворца відэапрадукцыі ў Беларусі, які існаваў як асобнае прадпрыемства ў 1989—2013 гадах.

## Гісторыя 
Створаны 1 красавіка 1989 года ў Мінску. З 2000 года дзейнічаў як Вытворча-творчае рэспубліканскае ўнітарнае прадпрыемства «Беларускі відэацэнтр». За 2011—2012 гады пад кіраўніцтвам прадзюсара Юрыя Ігрушы прадпрыемства стала прыбытковым.

19 жніўня 2013 года «Белвідэацэнтр» быў далучаны да кінастудыі «Беларусьфільм» у якасці студыі спецыяльных праектаў. 22 студзеня 2016 года студыя была ліквідавана.

## Дзейнасць 
Асноўная мэта арганізацыі — ажыццяўленне дзейнасці, накіраванай на ідэйна-эстэтычнае і маральнае выхаванне насельніцтва сродкамі экраннага мастацтва. Для творчай працы ў «Белвідэацэнтр» запрашаюць супрацоўнікаў кінастудыі «Беларусьфільм» і Белтэлерадыёкампаніі. Штогадовы аб’ём прадукцыі складае ад 30 да 50 фільмаў. Экранны фонд налічвае каля 780 відэафільмаў.

Сярод відаў прадукцыі: ігравыя, хранікальна-дакументальныя, навукова-папулярныя, анімацыйныя, музычныя відэафільмы, шоу-праграмы, музычныя відэакліпы, відэаролікі, летапісныя сюжэты. Асноўныя жанры дакументальных фільмаў — партрэты, нарысы, пейзажы, прытчы, відэафільмы-эсэ, відэаальманахі.

## Тэматычныя кірункі 
Вядучыя тэматычныя кірункі творчасці «Белвідэацэнтра» — мастацкая культура, дзяржаўная сімволіка, гісторыя, экалогія, вядомыя дзеячы Беларусі, хрысціянскія каштоўнасці, нацыянальныя традыцыі, фальклор, прырода, турызм, спорт, а таксама фільмы для дзяцей.

### Культурная спадчына і тэатр 
У перыяд станаўлення (1989—1995) быў закладзены пачатак стварэння кіналетапісу культурнай спадчыны Беларусі. Былі створаны экранныя версіі лепшых драматычных спектакляў, такіх як «Тутэйшыя» (1992, рэж. В.&nbsp;Шавялевіч), «Страсці па Аўдзею» (1992, рэж. А.&nbsp;Мацюшэўскі), «На Залатым возеры» (1993, рэж. А.&nbsp;Карпаў-малодшы); балетаў «Рамэа і Джульета» (1990, рэж. М.&nbsp;Лук’янаў), «Карміна Бурана» (1990, рэж. В.&nbsp;Шавялевіч), «Равель. Балеро» (1991, рэж. Г.&nbsp;Нікалаеў), «Шчаўкунок» (1992, рэж. В.&nbsp;Шавялевіч); оперы «Чароўная флейта» (1994, рэж. В.&nbsp;Шавялевіч).

### Дакументальныя партрэты 
Вядучы кірунак дзейнасці — стварэнне дакументальных экранных партрэтаў дзеячаў беларускай культуры: «Васіль Быкаў. Праўдай адзінай» (1991, рэж. В.&nbsp;Каралёў), «Якуб Колас. „Мой родны кут…“» (1992, рэж. С.&nbsp;Пятроўскі), «Мастак Мікалай Селяшчук» (1992, рэж. В.&nbsp;Шавялевіч), «Кінарэжысёр Віктар Тураў» (1998, рэж. Ю.&nbsp;Цвяткоў), «Гасцюхін» (1998, рэж. М.&nbsp;Князеў), «Знойдзеш Бацькаўшчыну блізка» (пра Я. Купалу, 1998, рэж. М.&nbsp;Якжэн), «Паэт і час» (пра П. Броўку, 2005, рэж. Я.&nbsp;Сяцько).

### Іншыя кірункі 
* **Этнаграфічны:** «Фарбы роднай зямлі» (1990, рэж. П.&nbsp;Пікман), «Купалле на Радагошчы» (1991, рэж. В.&nbsp;Каралёў), «Галасы зямлі маёй» (1994, рэж. Ю.&nbsp;Лысятаў), «Неглюбскі снегапад» (1994, рэж. С.&nbsp;Гайдук).
* **Гістарычны:** «Легенды Тураўскай зямлі» (1997, рэж. С.&nbsp;Гайдук), «Край сумных песень» (1998, рэж. В.&nbsp;Аслюк), «Беларусь на крыжы стагоддзяў» (2000, 2002, рэж. В.&nbsp;Шавялевіч).
* **Ваенна-патрыятычны:** «Я, пяты форт, сведчу» (1999, рэж. В.&nbsp;Купрыянаў), «Ад досвіткаў чэрвеньскіх» (2000, рэж. У.&nbsp;Цяслюк), «Абеліскі» (2004, рэж. Г.&nbsp;Хмыз).
* **Экалагічны:** «Альтэрнатыва» (1995, рэж. Г.&nbsp;Адамовіч), «Чарнобыль. Фантомы» (1996, рэж. С.&nbsp;Лук’янчыкаў), «Медагляд» (1997, рэж. С.&nbsp;Галавецкі).
* **Хрысціянскія каштоўнасці:** «Слова да Вас. Грыгорый Каніскі» (1998, рэж. Б.&nbsp;Калякін, В.&nbsp;Купрыянаў), «Серафім» (1998) і «Серафімавы браты» (2003, абодва рэж. М.&nbsp;Князеў), «…з забыцця і праху. Іаан Грыгаровіч» (2000, рэж. М.&nbsp;Якжэн).
* **Беларуская нацыянальная сімволіка:** «Рэспубліка Беларусь» (2007, рэж. М.&nbsp;Князеў).

## Відэацыклы і праекты 
«Белвідэацэнтрам» створаны шэраг відэацыклаў: «Чырвоная кніга. Флора і фаўна Беларусі» (з 1999, аўтары праекта С.&nbsp;Пятроўскі і І. Бышнёў), «Еўропа — агульная спадчына» (з 2000, аўтар праекта Г.&nbsp;Нагаева), «Беларуская кухня» (з 2001, аўтар праекта В.&nbsp;Каралёў), «З гісторыі беларускіх народных інструментаў» (з 1996, аўтар праекта І. Назіна), «Беларускі народны каляндар» (з 2003, аўтар праекта Т.&nbsp;Кухаронак), а таксама цыклы «Героі Рэспублікі Беларусь», «Гісторыка-культурныя каштоўнасці Рэспублікі Беларусь», «Нашы землякі» і іншыя.

## Крыніцы 
## Літаратура 
* 

## Спасылкі 
* 

Катэгорыя:Кінематограф Беларусі
Катэгорыя:Медыякампаніі Беларусі
Катэгорыя:Кампаніі Мінска